PHILIPPE NESSMANN

IRÁNY A MARS!

– HOGY DÖNTESZ? –

SZÖVEG PHILIPPE NESSMANN

ILLUSZTRÁCIÓ DOFRESH

MÓRA KÖNYVKIADÓ

A fordítás az alábbi kiadás alapján készült:

Philippe Nessmann: Mission Mars

© Fleurus Éditions, 2017

Piktogram: © Shutterstock

Fordította: Gulyás Adrienn

Minden jog fenntartva, a kiadvány egészének vagy bármely részének a kiadó írásos engedélye nélküli sokszorosítása, másolása, egyéb engedélyköteles felhasználása – beleértve a kiadvány digitalizálását és ily módon történő többszörözését, nyilvánossághoz közvetítését – szigorúan tilos!

A kiadó könyveit kedvezménnyel megrendelheti webáruházunkban:

www.mora.hu

Hungarian translation © Gulyás Adrienn, 2020

Hungarian edition © Móra Könyvkiadó

Móra Könyvkiadó

1950 óta családtag

Az 1795-ben alapított Magyar Könyvkiadók és Könyvterjesztők Egyesülésének tagja

ISBN 978-963-486-483-7 (epub)

ISBN 978-963-486-484-4 (mobi)

Kiadja a Móra Könyvkiadó Zrt.,

Janikovszky János elnök-vezérigazgató

Felelős szerkesztő: Pacskovszky Zsolt

Műszaki szerkesztő: Schmidt Péter

Elektronikus változat: Farkas István

Móra Könyvkiadó Zrt., Budapest, 2021

E-mail: mora@mora.hu • Honlap: www.mora.hu

KÉSZEN ÁLLSZ AZ INDULÁSRA?

Könyvünk izgalmas felfedezőútra hív.

Nem sorrendben olvasod majd a fejezeteket, mint a többi könyvnél, hanem ide-oda lapozol attól függően, hogyan döntesz.

Az eszed mellett minden leleményességedre és tudásodra is szükséged lesz, ha nem szeretnéd, hogy rosszul végződjön a kaland. Nem értesz az űrhajózáshoz? Nem baj, ez a könyv segít, hogy gyorsan tanulj a hibáidból. Meglátod, végül minden próbát kiállsz!

Felkészültél a nagy kalandra?

HOGYAN HASZNÁLD A KÖNYVET?

A lap tetején találod a fejezetszámot.

A lap felső részén olvashatsz arról, hogy éppen mi történik veled.

Döntsd el, hogyan tovább, és bökj az adott fejezetszámra. Figyelj arra, hogy a választási lehetőségek néha a következő lapon folytatódnak!

KALANDRA FEL!

2037-et írunk. Az Egyesült Államokban a Marsra készül egy hat űrhajósból álló nemzetközi csapat. Nem ők lesznek az elsők: hosszú évtizedekig csak űrszondákat küldtünk a Marsra, de másfél éve, most először, ember is járt a bolygón. Ez legalább olyan nagy eseménynek számít az emberiség történetében, mint amikor 1492-ben Kolumbusz Kristóf megérkezett Amerikába, vagy mint amikor 1969-ben meghódítottuk a Holdat!

Most, 2037 szeptemberében új legénység indul tehát a vörös bolygóra. Mindenkit jól ismersz, mert az ausztrál Paul Nashnek te vagy a dublőre. Ez azt jelenti, hogy két éve ugyanúgy készülsz a Mars-utazásra, mint Paul, és ha ő valamilyen okból nem tud részt venni egy gyakorlaton, te ugrasz be helyette. Többször „repültél” már szimulátorban, és több hetet töltöttél a utahi sivatagban egy bázison, mesterséges marsi körülmények között.

A 2037-es expedíció után még lesz két éved, hogy tökéletesítsd a tudásod, mert te majd a harmadik, 2039-re tervezett Mars-expedícióban veszel részt. Ha a körülmények engedik… Mert, mint ebből a könyvből is kiderül, a körülmények a Földön és az űrben is gyorsan változnak…

Ha valamelyik szónak nem tudod a jelentését, vagy nem tudod, hogy egy név mire utal, lapozz a könyv végén található szójegyzékhez!

A LEGÉNYSÉG TAGJAI

James Freeman

parancsnok

53 éves, amerikai

Linda Arcand

másodpilóta

40 éves, kanadai

Antonio Nunez

geológus

45 éves, spanyol

Mei Tan

geológus

38 éves, kínai

Markus Imbach

biológus

32 éves, német

Paul Nash

informatikus, robotszakértő

29 éves, ausztrál

SZIMULÁCIÓS MARS-BÁZIS
A SIVATAGBAN

1.

Vajon miért hívat a küldetésvezető az irodájába? Az íróasztalánál ül, a fejét támasztja, és gondterhelten néz rád.

– Hallottad, mi történt? – szegezi neked a kérdést. – Paul eltörte a lábát egy ostoba autóbalesetben. Nem repülhet…

Paul a hat űrhajós egyike, és egy hét múlva indult volna a Marsra. Jól ismered, hiszen te voltál a dublőre.

– Úgy volt, hogy te csak két év múlva mész – folytatja a küldetésvezető. – De most valakinek be kell ugrania helyette. Mit gondolsz, meg tudod csinálni?

Micsoda hír! Ha gondolkodás nélkül indulnál, lapozz a 13. fejezethez!

Ha nem tudod, nekivágj-e az útnak, ne is olvasd tovább a könyvet! Űrhajósok tucatjai lépnek bármikor a helyedbe.

2.

Ahhoz, hogy el lehessen dönteni, lakható-e a bolygó, ismerni kell a történetét. Az már biztos, hogy van víz a Marson: most jég formájában, de elképzelhető, hogy ez nem mindig volt így. Vajon kifejlődtek-e a vörös bolygón az élet kezdetleges formái, például a baktériumok? Azért jöttetek, hogy kiderítsétek.

Első este visszatértek a bázisra a marsjáróval, és miután levetted a szkafandered, megmutatod Antoniónak, mit találtál. Maréknyi homokot szorongatsz a kezedben. Szeretnéd megvizsgálni mikroszkóppal: lehet, hogy te leszel az első, aki élet nyomaira bukkan a Marson!

– Ez a minta már használhatatlan, bármit találsz is benne – ingatja a fejét mosolyogva Antonio.

Tényleg? Miért is használhatatlan? Ja, persze, a társadnak igaza van!

Ha úgy gondolod, fel kellett volna jegyezned, hol vetted a mintát, lapozz a 63. fejezethez!

Ha az a gond szerinted, hogy nem steril kesztyűvel értél a homokhoz, keresd meg a 17. fejezetet!

3.

Elég nagy naivitás azt képzelni, hogy ha a Mars felé indulsz, akkor oda is érkezel! Akármilyen gyorsan mész is, a Mars nem ott lesz, ahol az indulásodkor volt: a vörös bolygó ugyanúgy kering a Nap körül, mint a Föld. Egy űrhajó röppályájának kiszámításához valójában nagyon sok mindent figyelembe kell venni.

Ha meg szeretnéd nézni, milyen útvonalon haladtok a Mars felé, lapozz a 67. fejezethez!

4.

– Fékezőernyőket kinyitni! – mondja James.

A leszállóegység rázkódik a gyors fékezéstől. A Mars légköre nem olyan sűrű, mint a Földé, ezért a fékezőernyőkön kívül másfajta fékezésre is szükség van.

– Rakétákat bekapcsolni! – adja ki az utasítást két perccel később a parancsnok.

Újabb rázkódás. A fékezőrakéták a leszállóegység röppályájával ellentétes irányba fejtenek ki erőt, és ettől hirtelen csökken a sebesség: a fedélzeti számítógép így már le tudja tenni a leszállóegységet a bázisra.

– Minden zölden világít – mondja Linda. – Magasság négyszáz méter… háromszáz méter…

A szíved hevesen ver. Százötven méter… hetvenöt méter… huszonöt… A leszállóegység egy utolsó zökkenéssel célba ér.

– Sikeres landolás! – kiáltja a parancsnok.

A Marson landolni akkor is rendkívüli érzés, ha nem ti vagytok az elsők, akik ezt átélhetitek! Energiatakarékos üzemmódba kapcsoljátok a leszállóegységet, ellenőrzitek a szkafandereket, kinyitjátok a zsilipkamrát, és egymás után kiszálltok. Vörös portenger, sárgásszürke égbolt… Semmi kétség: a Marson vagy! És milyen könnyűnek érzed magad! A Földön másfélszer erősebb a gravitáció, a Marson viszont még az ólomnehéz szkafander is pillekönnyűnek tűnik…

Társaiddal elindulsz a bázishoz, amit a korábbi küldetések során robotok építettek fel, és két és fél éve készült el. Gyorsan ellenőrzitek a reaktort, az áramfejlesztő napelemeket, a marsjárókat, amiket a felderítéshez fogtok használni, és a visszatérő egységet, ami majd visszavisz benneteket az Odüsszeuszra.

Végül elindultok a lakómodulhoz. Néhány napja az Odüsszeuszról rádión keresztül utasítottátok a bázis központi számítógépét, hogy energiatakarékos üzemmódról kapcsoljon normál üzemmódra, és mire megérkeztek, fűtse fel a lakómodult, állítsa be a lakótérben az oxigénszintet… Érezd jól magad az új otthonodban!

Ha takarékoskodni akarsz az oxigénnel, és amint bezárult mögötted a zsilipkapu, leveszed a sisakod, ugorj a 71. fejezetre!

Ha inkább megvárod, mit mond James parancsnok, lapozz a 62. fejezethez!

5.

Lindával felveszitek a szkafandert, és kimentek. Erősen fúj a szél, csak lassan tudtok haladni. Élelemért indultok a lakómodultól negyvenméternyire található raktárhoz. A raktárnál megtöltitek a zsákjaitokat liofilizált ételekkel. A fokozódó viharban egyre rosszabbak a látási viszonyok. A szél akkora port vert fel, hogy két méterre sem láttok el. Nem találjátok a bázist…

– Mit csináljunk? – kérdezed Lindától.

– Várjunk, amíg alábbhagy a vihar.

Vártok egy darabig, de a szél csak nem csitul.

– Halló, bázis? A raktárnál ragadtunk. Nem tudunk visszamenni, mert semmit sem látni a portól. Mit csináljunk?

– Fogalmam sincs – feleli James. – Átgondoljuk a dolgot, és visszahívunk benneteket.

Neked van valami ötleted?

Ha úgy gondolod, hogy a nyomaitokon visszafelé haladva eljuthattok a bázisig, ugorj a 89. fejezetre!

Ha inkább azt javasolnád Lindának, hogy tapogatózzatok el a porviharban a közelben lévő reaktorig, lapozz az 54. fejezethez!

6.

Ahogy a Marshoz közeledtek, hirtelen csökkenteni kell az Odüsszeusz sebességét, hogy Mars körüli pályára tudjátok állítani. Különben egyszer megkerüli a vörös bolygót, és végleg eltávolodik tőle. Az űrhajósok háromféle fékezési módszert használnak.

Az egyik a rakétás fékezés: az Odüsszeusz olyan fékezőrakétákkal van felszerelve, amelyek a haladási iránnyal ellentétes irányba hatnak, és gyorsan le tudják fékezni a hajót. Ez a módszer pontos és hatékony, de sok üzemanyagot fogyaszt.